Ահմեդ Մուսա

Ահմեդ Մուսա (անգլ.՝ Ahmed Musa, հոկտեմբերի 14, 1992(1992-10-14)[…], Ջոս, Նիգերիա), նիգերիացի ֆուտբոլիստ, «Ան Նասր» ակումբի և Նիգերիայի հավաքականի հարձակվող։ Եղել է Նիգերիայի հավաքականի ամենաերիտասարդ ավագը նրա ամբողջ պատմության ընթացքում (նշանակվել է թիմի ավագ 22 տարեկան և 362 օրականում)։


== Կարիերա ==


=== Վաղ տարիներ ===
Ահմեդ Մուսան ծնվել է 1992 թվականի հոկտեմբերի 14-ին Նիգերիայի Ջոս քաղաքում։ Ֆուտբոլով զբաղվել սկսել է «Ամինչի» ֆուտբոլային ակադեմիայում։


=== Կարիերան Նիգերիայում ===
2008 թվականին Ահմեդ Մուսան վարձավճարային հիմունքներով հանդես է եկել Ջոսի բժշկական համալսարանի JUTH թիմում, որի կազմում մասնակցել է 18 խաղի՝ չորս անգամ գրավելով հակառակորդի դարպասը։ 2009 թվականին վարձավճարային հիմունքներով տեղափոխվել է «Կանո Փիլարս»։ 2009/10 մրցաշրջանում նա ակումբի կազմում մասնակցել է 25 խաղի և խփել 18 գոլ՝ սահմանելով Նիգերիայի առաջնության նոր ռեկորդ մեկ մրցաշրջանում խփած գոլերի քանակով։ Սակայն մրցաշրջանի ավարտին նրա ցուցանիշը գերազանցել է նիգերիացի մեկ այլ հարձակվող՝ Ջուդե Անեկեն, որը խփել է 20 գոլ։


=== «ՎՎՎ-Վենլո» ===
Ահմեդ Մուսայի կարիերայում հաջորդ ակումբը դարձել է նիդերլանդական «ՎՎՎ-Վենլոն», ուր նա տեղափոխվել է 2010 թվականի ամռանը։ Սակայն քանի որ այդ ժամանակ նա ընդամենը 17 տարեկան էր, ՖԻՖԱ-ի գործող կանոնները նրան թույլ չեն տվել սկսել ելույթները նոր ակումբում մինչև 2010 թվականի հոկտեմբերի 14-ը, երբ լրացել է նրա 18 տարին։
Հոկտեմբերի 30-ին Ահմեդ Մուսան կատարել է իր նորամուտը թիմում։ Այդ օրը նրա ակումբն իր դաշտում ընդունել է «Գրոնինգենին»։ Հանդիպման 50-րդ րոպեին Մուսան վաստակել է 11 մետրանոց հարված, որն իրացրել է մարոկկոացի Ահմեդ Ահաաուին։
2011 թվականի գարնանը «ՎՎՎ-Վենլոյի» մարզական տնօրեն Մարիո Քափթեյնը հայտնել է, որ ֆուտբոլիստով հետաքրքրվել են «Տոտտենհեմ Հոտսպուրը» և «Այաքսը»։
Մայիսի 1-ին՝ «Ֆեյենորդ» ակումբի դեմ խաղում Ահմեդ Մուսան ձևակերպել է դուբլ և կատարել մեկ գոլային փոխանցում, ինչի շնորհիվ նրա թիմը հաղթել է 3:2 հաշվով և խուսափել Նիդերլանդների Բարձրագույն լիգայից դուրս մնալուց։ 2010/11 մրցաշրջանում ֆուտբոլիստն ընդհանուր առմամբ «Վենլոյի» կազմում անցկացրել է 23 խաղ՝ աչքի ընկնելով հինգ գոլով։


=== ԲԿՄԱ (Մոսկվա) ===

2012 թվականի հունվարի 7-ին «Վենլոն» հայտարարել է, որ պայմանավորվածություն է ձեռք բերել Մոկվայի ԲԿՄԱ ակումբի հետ Մուսայի տեղափոխության վերաբերյալ։ Հունվարի 13-ին գործարքի մասին հայտարարվել է պաշտոնապես։ ԲԿՄԱ ակումբի պաշտոնական կայքում նշվել է, որ նիգերիացին ակումբի հետ կնքել է հինգ տարվա պայմանագիր։ transfermarkt.de կայքի տվյալներով՝ տրանսֆերի համար մոսկովյան ակումբը վճարել է 5 մլն եվրո։ ԲԿՄԱ-ում Ահմեդ Մուսան ստացել է «18» համարը։
Փետրվարի 21-ի Մուսան ԲԿՄԱ-ի կազմում կատարել է իր նորամուտը Չեմպիոնների լիգայում՝ մասնակցելով Մադրիդի «Ռեալի» դեմ խաղին (1:1)։ Խաղադաշտում նա անցկացրել է 64 րոպե, ինչից հետո Լեոնիդ Սլուցկին նրա փոխարեն դաշտ է դուրս բերել Սեկու Օլիսեին։
Մարտի 3-ին «Զենիթի» դեմ խաղում Ահմեդ Մուսան կատարել է իր նորամուտը Ռուսաստանի Պրեմիեր լիգայում՝ խաղադաշտ դուրս գալով թիմի մեկնարկային կազմում։ Հանդիպման 68-րդ րոպեին նա դարձել է գոլի հեղինակ, որի շնորհիվ «բանակայինները» հավասարեցրել են խաղի հաշիվը՝ այն դարձնելով 2:2։ Խաղի 89-րդ րոպեին Մուսային փոխարինել է Կիմ Ին Սոնը։
2012/13 մրցաշրջանի առաջին մասում Սեյդու Դումբիայի և Թոմաշ Նեցիդի լուրջ վնասվածքների պատճառով Մուսան դարձել է ԲԿՄԱ հիմնական կենտրոնական հարձակվող։ Հոկտեմբերի 10-ին «Կուբան» ակումբի դեմ խաղում նա փևակերպել է դուբլ։ Առաջնության գարնանային հատվածի առաջին իսկ խաղում նա գրավել է «Կռիլյա Սովետով» ակումբի դարպասը։ 2012/13 մրցաշրջանի ընթացքում նա խփել է 11 գոլ՝ դառնալով ԲԿՄԱ լավագույն ռմբարկու և առաջնության երրորդ ռմբարկու (Ռուսլան Մուխամետշինի հետ միասին)։

2013/2014 մրցաշրջանում Ահմեդ Մուսան ԲԿՄԱ ակումբի կազմում հաղթել է Ռուսաստանի առաջնությունում և Սուպերգավաթի խաղարկությունում՝ ողջ մրցաշրջանի ընթացքում լինելով թիմի հիմնական կազմի խաղացող։ Ակումբային կարիերայում ունեցած հաջողությունը նրան թույլ է տվել ամրապնդել իր դիրքը Նիգերիայի ազգային հավաքականում, որի հետ մասնակցել է 2014 թվականի աշխարհի առաջնությանը, որտեղ դարձել է թիմի լավագույն ռմբարկու։
2015 թվականի հունիսի 1-ին Ահմեդ Մուսան երկարաձգել է ԲԿՄԱ-ի հետ կնքած պայմանագրի ժամկետը մինչև 2019 թվական։


=== «Լեսթեր Սիթի» ===
2016 թվականի հուլիսի 3-ին Ահմեդ Մուսան տեղափոխվել է «Լեսթեր Սիթի» 19,5 մլն եվրոյով։ Տրանսֆերի արժեքը դարձել է ռեկորդային «Լեսթեր Սիթիի» համար։ Չեմպիոնների միջազգային գավաթի խաղարկության շրջանակներում անցկացված ընկերական հանդիպման ընթացքում աֆրիկացին, փոխարինման դուրս գալով ընդմիջման ժամանակ, ձևակերպել է դուբլ՝ գրավելով «Բարսելոնայի» դարպասը։ Հոկտեմբերի 29-ին «Տոտենհեմ Հոտսպուր» ակումբի դեմ խաղում Մուսան խփել է իր առաջին գոլը Անգլիայի Պրեմիեր լիգայում։ 2016/2017 մրցաշրջանում ֆուտբոլիստն անցկացրել է 21 խաղ առաջնությունում (երկու գոլ), չորս հանդիպում Անգլիայի գավաթի խաղարկությունում (երկու գոլ), մեկ հանդիպում ֆուտբոլային լիգայի գավաթի խաղարկությունում, ինչպես նաև հինգ հանդիպում Չեմպիոնների լիգայում՝ հիմնականում դուրս գալով փոխարինման։ 2017 թվականի ամառային տրանսֆերային պատուհանում Ահմեդ Մուսան ցանկացել է հեռանալ «Լեսթերից»՝ տեղափոխվելով Պրեմիեր լիգայի ցանկացած այլ թիմ («Վեստ Բրոմվիչ Ալբիոն» կամ «Բրայթոն»), սակայն նրանով հետաքրքրվել են միայն «Ֆեներբահչեն» և «Հալլ Սիթին», որը գլխավորում էր Մուսայի հետ նախկինում ԲԿՄԱ-ում աշխատած Լեոնիդ Սլուցկին։ Արդյունքում Ահմեդ Մուսան մնացել է «Լեսթեր Սիթիում»։


=== Վարձավճար ԲԿՄԱ-ում ===
2018 թվականի հունվարի 30-ին հայտնի է դարձել, որ Ահմեդ Մուսան վարձավճարային հիմունքներով մինչև մրցաշրջանի ավարտը պետք է վերադառնա ԲԿՄԱ։ Ըստ ԲԿՄԱ տնօրեն Ռոման Բաբաևի խոսքերի՝ ակումբները պայմանավորվել են անվճար տեղափոխման վերաբերյալ։ Թիմում Մուսան ստացել է 7 համարը, որ նախկինում պատկանել էր Զորան Տոշիչին։ Վերադառնալուց հետո իր առաջին գոլը Մուսան խփել է մարտի 15-ին՝ Երոպայի լիգայի 1/8 եզրափակչի՝ «Լիոնի» դեմ պատասխան արտագնա խաղում (3:2)։ Ապրիլի 15-ին Մուսան հավասարեցրել է Ռուսաստանի առաջնության 26-րդ տուրի՝ «Ուֆա» ակումբի դեմ խաղի հաշիվը (1:1)։ «Ամկար» ակումբի դեմ խաղում (3:0) Ահմեդ Մուսայի կատարած երկու գոլային փոխանցումներն ու 27-րդ տուրի՝ «Կրասնոդար» ակումբի դեմ խաղում (2:1) նրա ձևակերպած դուբլը ԲԿՄԱ-ին օգնել են զբաղեցնել երկրորդ տեղը մրցաշարային աղյուսակում։ 2017/2018 մրցաշրջանում Ահմեդ Մուսան ԲԿՄԱ-ի կազմում անցկացրել է 16 խաղ, խփել 6 գոլ  Ռուսաստանի առաջնությունում և մեկ գոլ Եվրոպայի լիգայում։


=== «Ան Նասր» ===
2018 թվականի օգոստոսին «Ան Նասրը» երաշխավորմամբ վճարել է «Լեսթերին» 14,8 մլն ֆունտ Մուսայի տրանսֆերի համար։ Ընդ որում՝ բոնուսների հաշվին գումարը կարող է հասնել մինչև 25 մլն։ Մուսան ակումբի հետ կնքել է քառամյա պայմանագիր։


== Կարիերան հավաքականում ==

2010 թվականից Ահմեդ Մուսան սկսել է հադես գալ Նիգերիայի առաջին հավաքականում, որի կազմում իր նորամուտը կատարել է սեպտեմբերի 5-ին՝ Մադագասկարի հավաքականի դեմ խաղում (2:0) փոխարինելով Ջոն Օբի Միկելի։ Ազգային հավաքականի կազմում իր առաջին գոլը Մուսան խփել է 2011 թվականի մարտին՝ գրավելով Քենիայի հավաքականի դարպասը։
2011 թվականին ֆուտբոլիստը խաղացել է մինչև 20 տարեկանների հավաքականում, որի կազմում մասնակցել է 2011 թվականի Աֆրիկայի երիտասարդական առաջնությանը և աշխարհի երիտասարդական առաջնությանը (այդ մրցաշարում անցկացրել է 5 հանդիպում և խփել 3 գոլ, ինչից հետո ընդգրկվել է Ադիդաս Ոսկե գնդակի տասը հավակնորդների ցանկում, որը շնորհվում է աշխարհի երիտասարդական առաջնության լավագույն խաղացողին)։
2013 թվականի փետրվարի Ահմեդ Մուսան Նիգերիայի հավաքկաանի կազմում հաղթել է Աֆրիկյան ազգերի գավաթի խաղարկությունում, որն անցկացվել է Հարավաֆրիկյան Հանրապետությունում։ Մրցաշարի ընթացքում նա մասնակցել է հինգ հանդիպման՝ դառնալով մեկ գոլի հեղինակ։
2014 թվականին Ահմեդ Մուսան դարձել է ազգային հավաքականի լավագույն ռմբարկու Բրազիլիայում անցկացվող աշխարհի առաջնությունում՝ դառնալով երկու գոլի հեղինակ Արգենտինայի դեմ հանդիպման ընթացքում, սակայն այդ խաղում նրա թիմը պարտվել է 2:3 հաշվով։
2015 թվականին Ահմեդ Մուսան արժանացել է «The Nigeria Pitch Award» ազգային մրցանակի «Տարվա ֆուտբոլային հարձակվող» անվանակարգում։
2015 թվականի հոկտեմբերի 11-ին 22-ամյա Ահմեդ Մուսան նշանակվել է հավաքականի ավագ։
2018 թվականի հունիսի 22-ին Ահմեդ Մուսան աշխարհի առաջնության՝ Իսլանդիայի հավաքականի դեմ խաղում խփել է երկու գոլ և հաղթանակ պարգևել իր ակումբին (2։0)։


== Խաղաոճ ==
Մուսան կարող է հանդես գալ կիսապաշտպանության երկու եզրերում, ինչպես նաև հարձակման գծի կենտրոնում։ Աչքի է ընկնում մեծ արագությամբ։


== Ձեռքբերումներ ==


=== Ակումբային ===
ԲԿՄԱՌուսաստանի չեմպիոն (3) – 2012/13, 2013/14, 2015/16
Ռուսաստանի առաջնության արծաթե մեդալակիր (2) – 2014/15, 2017/18
Ռուսաստանի առաջնության բրոնզե մեդալակիր (1) – 2011/12
Ռուսաստանի գավաթակիր (1) – 2012/13
Ռուսաստանի սուպերգավաթակիր (2) – 2013, 2014


=== Նիգերիայի հավաքական ===
Արևմտյան Աֆրիկայի ազգերի գավաթի դափնեկիր (1) – 2010
Աֆրիկայի երիտասարդական առաջնության հաղթող (1) – 2011
Աֆրիկյան ազգերի գավաթի խաղարկության հաղթող (1) – 2013
Ընդհանուր՝ 8 տիտղոս


=== Անհատական ===
Նիգերիայի առաջնության լավագույն ռմբարկու (1) – 2009/10 (18 գոլ)
Ռուսաստանի գավաթի խաղարկության լավագույն ռմբարկու (1) – 2012/13 (4 գոլ)
Լավագույն ռմբարկու ԲԿՄԱ-ի կազմում (1) – 2012/13 (11 գոլ)
Ընդգրկվել է Ռուսաստանի առաջնության 33 լավագույն ֆուտբոլիստների ցանկում (3) – № 1 2015/2016, № 2 2012/13, № 3 2014/2015
Նիգերիայի լավագույն հարձակվող (Nigeria Pitch Awards) (1) – 2014


== Վիճակագրություն ==


=== Ակումբային ===
2018 թվականի փետրվարի 13-ի դրությամբ


=== Հավաքականում ===
2017 թվականի հունիսի 1-ի դրությամբ


== Անձնական կյանք ==


=== Ընտանիք ===
Ահմեդ Մուսայի կնոջ անունը Ջամիլյա է։ 2013 թվականին նրանք որդի են ունեցել, որին կոչել են Մուսա Ահմեդ, իսկ 2015 թվականի օգոստոսի 5-ին ծնվել է նրանց դուստրը։
2017 թվականի ապրիլին Daily Mail հրատարակությունը տեղեկություն է տարածել, թե ֆուտբոլիստը ձերբակալվել է Լոնդոնում և հարցաքննվել կնոջը ծեծելու կասկածով։ Վերջնական արդյունքում, սակայն, Մուսային ոչ մի մեղադրանք չի ներկայացվել։
2013 թվականի ապրիլին ավտովթարում զոհվել է Ահմեդ Մուսայի քույրը։


=== Հասարակական գործունեություն ===
2018 թվականին Ահմեդ Մուսան օգնել է բանտից ազատել 40 կալանավորների, որոնք դատապարտվել էին Նիգերիայի Կանո քաղաքում պարտքերը չվճարելու համար։ Նա գումար ու սննդամթերք է նվիրաբերել կալանավորներին։


== Ծանոթագրություններ ==


== Արտաքին հղումներ ==
Ֆուտբոլիստի էջը ԲԿՄԱ պաշտոնական կայքում